Title: A per feina…
Course: Moodle Scratch 3: Dissenyem el nostre ScapeScratch (enigmes i pistes). > Section: Activitat 11: La nostra escape room s’acaba de perfilar

Al llarg de totes les activitats d’aquest moodle, hem anat treballant en el nostre projecte d’escape room en paral·lel a la programació d’un exemple senzill.

També hem anat desenvolupant i revisant la descripció del vostre projecte a mesura que avançàvem per les possibilitats que ens ofereix l’Scratch. Primer de tot hem de fer un repàs d’aquesta descripció per comprovar que ho tenim tot controlat consultant-la al nostre projecte escape.

Fem-ho pas a pas

Pel que fa al joc en general:

- Quina és la història que fa de fil conductor a l’escape room?
- A quins usuaris (edat preferent) s’adreça el nostre projecte?
- Hem definit les instruccions? Com s’ha de jugar (quines tecles he de pressionar per moure el personatge?, i per agafar o fer moure objectes?) Hi ha control del temps? Hi ha canvi d’escenari? Quan?. Les instruccions són una part molt important de qualsevol joc, les heu de tenir recollides i han de visualitzar-se en iniciar el joc. És veritat que molts moviments són intuïtius, però d’altres no.

Pel que fa al disseny dels escenaris:

- Quins escenaris hi ha?
- Quins objectes apareixen a l’escenari? Quins són visibles i quins no?
- Com es passa d’un escenari a l’altre?

Pel que fa al moviment del personatge:

- Quins moviments pot fer el personatge?
- Com interactua el personatge amb els objectes de l’escenari?

Pel que fa als objectes

- Quins objectes poden ser desplaçats per l’escenari?
- Quins objectes s’han de recollir?
- Quins objectes canvien d’aparença?
- Recuperem la taula que vam començar a omplir a la sessió 4 on teníem indicades les relacions entre el personatge i els objectes i entre els propis objectes. Estan ben definides totes aquestes relacions?

Pel que fa a les proves i enigmes

- Quines proves cal superar i quina relació tenen amb els objectes? (quin objecte cal agafar?)
- Quin efecte té superar cada prova?
- Recuperem la taula que vam començar a omplir a la sessió 7 on teníem indicades les relacions entre les pistes i les seves descripcions, solucions, accions produïdes i localitzacions. Estan ben definides totes aquestes relacions?